Verżjoni Vidjo: San Barnaba " Barnaba, meta wasal Antjokja u ra l-grazzja ta' Alla, feraħ; għax hu kien raġel tajjeb, mimli bl-Ispirtu s-Santu u l-fidi. B eda jħeġġiġhom biex jibqgħu b'rieda sħiħa magħqudin fil-Mulej." – Responsorju mil-Liturġija tas-Sigħat tal-Festa ta' San Barnaba (Atti 11:23-24). SAN BARNABA Appostlu L-ewwel Seklu Tagħrif: San Barnaba kien Lhudi mit-tribù ta' Levi u twieled f'Ċipru. Ma kienx wieħed mit-tnax li Ġesù sejjaħ biex ikunu appostli. Imma sa mill-bidu nett ġie msejjaħ appostlu minħabba l-ħidma kbira tiegħu għall-Knisja. Kien Lhudi, twieled f'Ċipru, trabba f'Ġerusalemm, u x'aktarx li studja fl-iskola ta' Gamaliel, fl-istess żmien ma' San Pawl. Kien wieħed minn tal-ewwel li kkonvertew għall-Kristjaneżmu, f'Ġerusalemm, wara l-Pentekoste, fis-sena 29 jew 30. Kien jismu Ġużeppi, imma l-appostli bidlulu ismu f'Barnaba – Bin il-Faraġ. Kien raġel tajjeb, mimli bl-Ispirtu s-Santu u l-fidi. (Atti 11:24) Kellu għalqa, u biegħha, u dak li daħħal tagħha tah lill-appostli biex iqassmuh lill-foqra. Meta San Pawl, tliet snin wara li kkonverta, mar Ġerusalemm, kien San Barnaba li laqgħu u ntroduċieh lil San Pietru u lill-Insara li għall-ewwel sabuha bi tqila biex jemmnu kif minn persekutur qalil, isir wieħed minnhom mimli b'ħeġġa l-iktar kbira. Minn Ġerusalemm, San Barnaba mar iżur il-Knisja ta' Antjokja. Kien f'din il-belt li s-segwaċi ta' Kristu bdew għall-ewwel darba jiġu msejħa Nsara. Darba minnhom San Barnaba mar Tarsu, sab lil San Pawl, u wara li stiednu, ħadu miegħu u ħadmu flimkien biex isaħħu l-Komunità ġdida ta' Antjokja. Meta waqa' għaks kbir f'Ġerusalemm u l-Insara kienu qed ibatu, San Barnaba u San Pawl ġabulhom l-għajnuna li kienu ġabru min għand l-Insara ta' Antjokja. Imbagħad San Barnaba ngħaqad ma' San Pawl u mar miegħu fl-ewwel vjaġġ missjunarju. Magħhom ħadu lil Marku (l-Evanġelista, li kien il-kuġin ta' Barnaba) li wara telaqhom f'nofs triq. Meta nqalgħet il-kwistjoni taċ-ċirkonċiżjoni San Barnaba kien jaqbel ma' San Pawl u mar miegħu għall-Konċilju ta' Ġerusalemm. San Barnaba u San Pawl kienu ser jerġgħu jmorru jipprietkaw flimkien iżda ma qablux fuq Marku. San Barnaba ried li jeħduh magħhom iżda San Pawl ma riedx. Spiċċaw biex San Barnaba ħa lil Marku u mar Ċipru, waqt li San Pawl ħa lil Sila u mar is-Sirja. Wara dan ma nafux x'sar minn San Barnaba. Iżda nafu li miet martri, mħaġġar, f'Salamis, Ċipru, fis-sena 61. Ħsieb : L-isem ta' Barnaba li taw l-appostli, li skont San Luqa jfisser "iben il-faraġ" (Atti 4:36), jagħtina x'nifhmu d-doni effiċjenti tiegħu bħala predikatur fil-knisja tal-bidu. Wara t-tnax u San Pawl, Barnaba jidher li kien l-aktar persuna prominenti fil-knisja appostolika. Il-liturġija tagħtih kważi l-istess status tal-appostli attwali ta' Ġesù. Imma l-hekk imsejħa Ittra ta' San Barnaba, għalkemm hi dokument bikri ħafna, mhix xogħol tiegħu. Barnaba jissemma b'ismu fl-Atti, bħala wieħed membru ġeneruż, fil-Knisja fqira tal-bidu, f'Ġerusalemm. Il-komunità tal-ewwel Insara kienu ta' qalb waħda u ruħ waħda, ħadd ma kellu xejn tiegħu, imma kellhom kollox flimkien. Qatt ma kien hemm persuna waħda fil-bżonn, għax dawk li kellhom xi propjetà jew djar, kienu jbigħuha u dak li jaqilgħu kienu jpoġġuh f'riġlejn l-appostli, u b'hekk kollox jinqasam bejn kulħadd. F'Atti 4: 36-37, insibu dan: "Hekk għamel il-levita Ġużeppi, minn Ċipru, li l-appostli kienu jsejħulu Barnaba, jiġifieri, 'bin il-faraġ'. Dan kellu għalqa, biegħha, u l-flus li daħħal minnha mar iqegħedhom f'riġlejn l-appostli." Dan li ġej huwa kliem il-qaddej t'Alla Br. Brother Louis Camilleri f.s.c. : "San Barnaba jagħtina eżempju ta' umiltà u ta' distakk mill-ġid tad-dinja: ta' umiltà, għax dejjem iħalli lil San Pawl jitkellem u jċedilu dejjem l-ewwel post; ta' distakk, għax ibigħ ġidu kollu u jagħtih lill-fqar. Il-ġid tad-dinja hu don t'Alla li għandna nilqgħu bi gratitudni u ninqdew tajjeb bih. Hu wkoll fl-istess ħin periklu u xkiel: għalhekk bosta qaddisin ħallewh wara spallejhom biex aktar ikunu qrib Ġesù." U int, ġeneruż ma' Alla u mal-proxxmu fil-bżonn? Tafda fil-Providenza Divina li tmexxi ħajtek tgħaddi minn xiex tgħaddi? Kemm int lest/a li tqis lil ħaddieħor aqwa minnek u int tagħżel il-postijiet umli? Lest/a li xxandar lil Kristu f'kull okkażjoni li tiġik bla ma tagħmel distinzjoni bejn dak u dik? Alla l-Missier mela lil San Barnaba bil-fidi u l-għerf tal-Ispirtu s-Santu u bagħtu jxandar u jikkonverti n-nazzjonijiet imbiegħda. Ejjew nitolbu biex bl-interċessjoni tiegħu aħna wkoll bħal San Barnaba, qatt ma nieqfu nxandru l-Evanġelju bil-kliem u bl-għemil. Talba : O Alla, int ridt li jintgħażillek San Barnaba, raġel mimli bl-Ispirtu s-Santu u l-fidi, u bgħattu jaħdem fost il-pagani ħa jduru lejk ibgħat ħaddiema fidili biex bħalu, b'qawwa kbira, bil-kliem u bl-għemil ixandru l-Bxara t-tajba ta' Ibnek, bl-istess Kristu Sidna. Ammen. (Talba mil-Liturġija tas-Sigħat) Liturġija tas-Sigħat: Agħfas fuq PDF jew WORD biex tniżżel id-dokument. English Version: https://saintscatholic.blogspot.com/2014/06/st-barnabas.html Alternative Reading: https://www.catholicnewsagency.com/saint/st-barnabas-apostle-496 Wikipedia: https://en.wikipedia.org/wiki/Barnabas Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ecaea286', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
11 ta' Ġunju: San Barnaba